
**LECTIO DIVINA – 20. NEDEĽA V ROKU A**

**ŽENA, VEĽKÁ JE TVOJA VIERA!**



**DNEŠNÉ ČITANIA:** Iz 56, 1. 6-7; Ž 62, 2-8; Rim 11, 13-15. 29-32; Mt 15, 21-28

**Pomôcky:** Položiť na stred kúsky chleba a lístok so slovom VIERA.

**ÚVOD:**

*Svedectvo pohanskej ženy nám ukazuje postoj, ktorý máme mať pred Pánom. Ona vedela dôverovať Pánovi prosiac ho a čakajúc na neho bez toho, aby si zúfala. A takto jej postoj a vytrvalosť sú príkladom a nasledovaním pre nás všetkých.*

**1. Úvodná modlitba**

Kristus, Spasiteľ,

ty, ktorý zhromažďuješ všetkých ľudí,

aby sa zjednotili s Otcom do jednej rodiny,

ty, ktorý si zažil počas svojho pozemského putovania utrpenia všetkých, ty, ktorý si sa stal cudzincom a poslušným až na smrť,

aby si spasil všetkých,

oživuj v nás túžbu vyjsť zo seba a komunikovať s tými, čo ťa hľadajú:

chudobnými a trpiacimi, pomýlenými a vzdialenými

a buď aj dnes, skrze nás biednych, znamením Boha v dejinách sveta.

Amen.

**I. LECTIO**

**O čom hovorí text? – Mt 15,21-28**

**Motivácia***:* Dnešné evanjelium nám ukazuje odvážnu, vytrvalú a dôvernú vieru ženy – cudzinky bez mena, ktorá vzdáva Ježišovi chvály a ešte aj dar chleba spásy pre pohanov. *Počúvajme.*

**Spôsob čítania:**

1. Čítať text nahlas. *(Všetci stoja.)*
2. Každý môže prečítať nahlas odsek (slovo), ktorý(é) ho nejako oslovil(o). *(Sedíme.)*

**Otázky k prečítanému:**

* Kam sa uberá Ježiš? Na židovské alebo pohanské územie?
* Čo hovorí žena, ktorá mu vyjde naproti? Ako reagujú učeníci na jej krik?
* Aké gesto robí? O čo ho prosí?
* Prečo sa Ježiš správal a reagoval voči žene tak, ako reagoval? Čo bolo za tým?
* Ako odpovie Ježiš na dôveru ženy?



**Iné biblické texty na porovnanie: Mk 7, 24-30; Ž 109, 26**

**II. MEDITATIO**

**Čo mi to hovorí? Čo nám hovorí text?**

***Motivácia:*** *Cudzinka, pohanka, žena bez mena sa zapisuje do kresťanskej tradície ako vzor silnej viery, ako príklad hlbokej a dôvernej prosby, skutočnej zbožnosti. Jej postava nás nemôže nechať ľahostajnými – má jasné dôsledky pre nás život viery.*

* *Poklonila sa pred Ježišom*: Je moja viera podobná viere, akú mala táto žena? Aké postoje a hodnoty tejto Kanánčanky si môžem vziať ako vzor pre môj život?
* *Pane zachráň ma!* Vyviera moja modlitba z osobného a hlbokého stretnutia s Ježišom?
* Ako reagujem na Pánovo ticho, keď ho vzývam a prosím o pomoc a mne sa zdá, že ma nepočúva?
* Akým spôsobom živím svoju vieru? Čo robím, aby stále rástla, a tak aby som mal zrelší postoj k Pánovi? Čo robím, aby som mu úplne dôveroval?
* *Nasleduje čas na osobnú úvahu (meditáciu), potom sa v krátkosti podelíme s našou meditáciou o tom, čo MNE hovorí text vzhľadom k mojej vlastnej osobnej situácii.*

**III. ORATIO**

**Motivovaný Jeho slovom, čo odpoviem Pánovi?**

***Motivácia:*** *Vieme, že je vo svete veľa ľudí, ktorí tužia po uzdravení a spáse podobne ako kanánska žena, ktorá sa stretla s Ježišom. Modlime sa s absolútnou dôverou, aby sme taktiež mohli počuť od Pána:*  ***„****Nech sa ti stane, o čo prosíš.”*

* Nasleduje čas osobnej modlitby, môžeme sa s ňou podeliť nahlas, vždy sa obracajúc k Bohu skrze chvály, ďakovaním alebo dôvernou prosbou.
* Taktiež potom môžeme recitovať žalm, ktorý pripadá na túto nedeľu ako responzóriový žalm *(Ž 84).*

**IV. CONTEMPLATIO**

**K čomu ma povzbudzuje text?**

***Motivácia:*** Sv. Vincent, dcéram kresťanskej lásky hovorí:

*Dcéry moje, ide o dôveru v Božiu prozreteľnosť. Aby som vám to vysvetlil, je dôležité, aby ste vedeli, moje drahé sestry, že sú dve rozdielne veci: dôvera a nádej. Nádej, dcéry moje, rodí dôveru; je to teologická cnosť, od ktorej čakáme, že Boh nám dá milosti, ktoré potrebujeme, aby sme získali večný život. A keď sa pozrieme bližšie na túto cnosť, ona musí byť plná viery bez pochybovania. Boh nám udelí milosť, aby sme prišli do neba, keď budeme používať tento prostriedok, ktorý nám on dá a zároveň musíme veriť, že nám Boh chce dať toto všetko, aby sme mohli byť spasení. Ak by niekto neveril, že nás Boh chce spasiť svojimi cestami prozreteľnosti, ktoré sú pre nás najvhodnejšie, urazil by ho. Ak nebudeme pevní v nádeji a nebudeme veriť, že Boh chce našu spásu, upadneme do nedôvery, ktorá mu nie je milá. Preto nádej spočíva v očakávaní Božej dobroty, ktorá sa naplní v prisľúbeniach, ktoré nám zanechal (IX,1049-1050).*

* ***Predsavzatie:*** *Čo by som mal robiť, aby bola moja viera každým dňom viac uvedomelá a zároveň viac položená a upevnená na Božom slove?*
* **Záverečná modlitba**

Pane Ježišu,

daj nám takú silnú a veľkú vieru,

akú mala kanánska žena,

nech ti vieme dôverovať a čakať ťa,

veriť ti a vytrvať, keď ťa vzývame,

bez toho, aby sme sa znechutili.

Nech máme úplnú dôveru v teba,

uvedomujúc si,

že nás počuješ a vždy pri nás stojíš,

že si ochotný nám vždy pomôcť.

Pomôž nám, Pane, dôverovať ti,

nepadnúť, ale mať v teba istotu.

Pane, daj nám milosť byť presvedčení a istí,

že nám pomáhaš a dávaš nám všetko, čo potrebujeme,

lebo ty robíš všetko len pre naše dobro.

Amen.